Vroue deur 'drawwer' aangeval by Klapperkop | Maroela Media
Een van die openinge in die heining.
Daar was Vrydag nog 'n aanval by Fort Klapperkop in Pretoria.
Volgens Robrecht Tryhou, 'n verteenwoordiger van die inwonersvereniging, Vriende van die Groenkloof-natuurreservaat, is twee vroue omstreeks 18:30 Vrydag by uitkykpunt 5 met 'n mes gedreig en beroof.
"Die verdagte het drafklere aangehad. Hy het 'n blou hemp, wit pet en 'n kniestut aan sy regterbeen gehad." Volgens Tryhou is dit nie tipies hoe die aanvallers in die omgewing lyk nie. "Dit is die agtste aanval by Klapperkop in die afgelope drie weke."
Die jongste aanval het gevolg nadat lede van die gemeenskap, verteenwoordigers van die Vriende van die Groenkloof-natuurreservaat, die wyk se DA-raadslid en beampte van die Hi-Risk Unit-veiligheidsmaatskappy 'n "skoonmaakoperasie" in die reservaat gehou het.
Volgens Tryhou is daar twee groot openinge in die heining gevind. "Die gate word op 'n gereelde grondslag deur misdadigers gemaak om aanvalle in die reservaat en op huise in die omgewing uit te voer asook vir kabeldiefstal."
Maroela Media het al oor talle gewelddadige aanvalle die afgelope paar maande by Fort Klapperkop berig sowel as in die nabygeleë Groenkloof-natuurreservaat.
Tryhou het gesê die aanvallers is meestal met messe gewapen en beroof slagoffers van hul selfone en beursies.
In Junie verlede jaar is 'n fietsryer aangeval en beroof. Sy aanvallers het hom met klippe probeer slaan voordat hy daarin kon slaag om weg te kom. In Mei is 'n vrou wreed deur vier mans aangeval toe sy fietsgery het. Hulle het haar in die bosse ingetrek, herhaaldelik met 'n klip geslaan en probeer wurg. Die vrou kon daarin slaag om haar valhelm aan te hou en dit het moontlik haar lewe gered.
Mense wat die verdagte gewaar, word versoek om die Hi-Risk Unit-maatskappy (0861 707 777 of SMS/WhatsApp 078 746 7831) in kennis te stel.
Fort Klapperkop groenkloof
En nog steeds gaan hulle daar draf……..
Ag nee kyk…mense weet mos nou hul moet wegbly daar. Hoe dom kan mens tog wees. Hulle soek mos nou vir moeilikheid…….
En so word ons ontneem van alles in die land!! mens kan nie eers meer gaan stap in veiligheid nie! Kyk hoe lyk middestad JHB en Hillbrow; tot die stene word verwyder van geboue! anargie en vernielsugtigheid en kriminele orals! wat n gemors.
BLY WEG totdat die "DA" jou kan verseker dat die area veilig is. As dit steeds so gaan na 'n skoonmaakoperasie is ek bevrees hulle sal beter pogings moet aanwend om mense te beskerm teen aanvallers. Kannie glo die aanvallers is al so SKELM deur drafklere aan te trek om nie aandag te trek nie. Diewe raak net slimmer en diegene wat misdaad moet bekamp dommer.
Garry ek stem met jou saam. Ek het ook jare terug alleen daar geoefen. Baie goeie roete. Maar vandag moet mens in n groep gaan. Polisie moet elke dag sigbaar wees daar.